వైరస్
వైరస్ అనే పదము లాటిన్ భాష నుండి ఉద్భవించింది. లాటిన్‌లో వైరస్ అంటే టాక్సిన్ లేదా విషము అని అర్థం. వైరస్‌లు అతి సూక్షమైనవి (సుమారుగా 15-600 నానోమీటర్లు). ఇవి ఇతర జీవుల కణాలపై దాడిచేసి వ్యాధులను కలుగజేస్తాయి. ఈ దాడి ముఖ్య ఉద్దేశము వైరస్‌ల సంతతిని పెంచుకోవడముతో ముడిపడి ఉంటుంది. వైరస్‌లు వాటంతట అవి విభజన చెందలేవు. విభజన చెందాలంటే వేరే జీవకణం తప్పనిసరి. వైరస్‌లలో అతి సరళమైన జన్యుపదార్థం ఒక రక్షణ కవచంచే సంరక్షించబడుతూ ఉంటుంది. ఈ రక్షణ కవచం ప్రోటీనులతో చేయబడి ఉంటుంది, దీనిని "క్యాప్సిడ్" అంటారు. వైరస్‌లు చాలా రకాల జీవులపై దాడి చేయగలవు (బాక్టీరియా, జంతురాజ్యము, వృక్షరాజ్యంతో పాటు శిలీంధ్రాలు, ప్రొటిస్టాకి చెందిన జీవులు కూడా వీటి దాడికి గురవుతుంటాయి). బాక్టీరియాపై దాడిచేసే వైరస్‌ను బాక్టీరియోఫేజ్ (సరళత కొరకు ఫేజ్) అని అంటారు. వైరస్‌ల అధ్యయనాన్ని వైరాలజీ అని, వీటిని అధ్యయనం చేసే వారిని వైరాలజిస్టులని అంటారు.
కంప్యూటర్ వైరస్
కంప్యూటర్ వైరస్ అనేది తనకు తానే కాపీ చేసుకుని కంప్యూటర్ యజమాని యొక్క అనుమతి లేదా అవగాహన లేకుండా కంప్యూటర్‌కు నష్టం కలిగించే ఒక కంప్యూటర్ ప్రోగ్రాం. నిజజీవితంలో వైరస్ లానే ఇది కంప్యూటర్ను వాడే వాడుకరికి తెలియ కుండా తన సంఖ్యను తానే పెంచుకోగలదు. ప్రస్తుతం వైరస్ అనే పదం పొరపాటుగా పునరుత్పత్తి చేసుకొనే సామర్థ్యం లేని ఇతర రకాల ప్రోగ్రాములైన మాల్‌వేర్, యాడ్‌వేర్ మరియు స్పైవేర్లను ఉదహరించడానికి కూడా వాడుతున్నారు. నిజమైన వైరస్ మాత్రమే ఒక కంప్యూటర్ నుండి ఇంకొక కంప్యూటర్‌కు వ్యాపిస్తుంది; సాధారణంగా ఫ్లాపీ, సిడి, పెన్ డ్రైవ్ లాంటి స్టోరేజ్ పరికరాల ద్వారా లేదా ల్యాన్, ఇంటర్నెట్ ద్వారా ఇతర కంప్యూటర్లకు వ్యాపిస్తుంది. ఒక కంప్యూటర్‌లోని ఫైల్స్ ను మరొక కంప్యూటర్ వాడినపుడు లేదా నెట్‌వర్క్ ఫైల్ సిస్టమ్ను వాడు తున్నపుడు ఇవి సులభంగా వ్యాప్తి చెందుతాయి.